Slovenski ministar vanjskih poslova Karl Erjavec američkim je senatorim izrazio nezadovoljstvo pozicijom Washingtona oko presude arbitražnog suda o graničnom prijeporu Slovenije s Hrvatskom.

Slovenski ministar vanjskih poslova Karl Erjavec izrazio je u utorak skupini američkih senatora nezadovoljstvo Slovenije pozicijom Washingtona glede presude arbitražnog suda o graničnom prijeporu Slovenije s Hrvatskom koji SAD smatra bilateralnim pitanjem i ne želi zauzimati strane.

Erjavec je u razgovoru sa senatorima na Brdu kod Kranja rekao kako je stajalištu slovenske vlade da se tu radi o pitanju poštivanju međunarodnog prava i odluke koju je donio arbitražni sud koju Hrvatska ne priznaje, jer je Slovenija kontaminirala sud, prenijela je Slovenska tiskovna agencija STA.

Što se tiče granice između Slovenije i Hrvatske, kazao je senatorima Erjavec, tu je arbitražni sud donio konačnu presudu o kopnenoj i morskoj granici ponovivši više puta izrečeno stajalište da će Slovenija odluku arbitara poštovati i da to očekuje i od Hrvatske.

Američki kongresmeni: ''Hrvatska zaslužuje i uvijek može očekivati američku potporu''

Senatorima, koji su u posjetu Sloveniji nakon Hrvatske, je slovenski ministar rekao da način rješenja slovensko-hrvatskog graničnog pitanja može biti model i za druge granične prijepore u regiji jer su sređene granice jedan od čimbenika za jačanje stabilnosti.

Podsjetimo, hrvatski ministar obrane Damir Krstičević i načelnik Glavnog stožera Oružanih snaga RH general zbora Mirko Šundov sastali su se u ponedjeljak u Pomorskoj bazi „Lora“ u Splitu s izaslanstvom američkog Kongresa.

Voditelj američkog izaslanstva senator Blunt posebno je istaknuo da će Hrvatska u SAD-u uvijek imati odvjetnika kako u NATO-u, tako i u cijeloj međunarodnoj zajednici. „Hrvatska zaslužuje i uvijek može očekivati američku potporu, kako u području sigurnosti i obrane, tako i pomoć u ukupnom razvoju“, rekao je senator Blunt, kako navodi priopćenje. (I.D. / Hina)